杨基
送陈资深归广
丈夫轻别离，投老欲入广。
奈何干戈际，万里涉沆漭。
兹城颇阜庶，有女供奉养。
世乱得粗安，胡劳问乡党。
君言苦无家，一夕魂九往。
乡书昨日至，捧读屡泚颡。
四丧寄浅土，未得掩诸圹。
虽云弊庐在，谁复修祀享。
感兹归意迫，无力犹勉强。
齿发固已衰，尚足婴扰攘。
敢忘乡土情，偷安恋兹壤。
吾闻重感激，惜别复加赏。
天寒霜露繁，摵摵枯叶响。
水宿慎蛟螭，山行避魍魉。
田园虽荒芜，果实罗栗橡。
邻居喜均还，相邀具醅盎。
酒薄不得醉，且复歌慨慷。
人生还乡乐，无物堪比彷。
喜极继以悲，欢戚同反掌。
番思苏台月，照女夜绩纺。
此时父子情，两地同惚恍。
安得混车书，妻孥共罗幌。
兹事竟难期，泪眼一凄怆。
我家嘉陵江，踪迹久飘荡。
亦欲问前途，逡巡觅西瀼。